Lotte Rod (RV), 2012-05-15:
Igen er det meget vigtigt at se økonomien som noget, der foregår på kort sigt og på lang sigt.
Det er rigtigt, at på kort sigt mangler vi job, men på lang sigt kommer vi til at mangle hænder.
Til hele diskussionen om at få unge hurtigere igennem uddannelsen vil jeg sige, at jeg jo også selv er en af dem, der var meget aktiv i politik, da jeg gik i gymnasiet, og det var et slogan, som jeg bestemt ikke kunne lide på det tidspunkt.
Det tror jeg ikke var nogen særlig god løsning.
Så det handler jo også om politisk at sende et signal om, at vi faktisk godt kan gøre nogle ting, som de unge vil opleve som en fordel, og som samtidig vil give en bedre økonomi, fordi de kommer hurtigere igennem deres uddannelse.
»Ungdomsarbejdsløshed«
– jeg har det lidt ligesom beskæftigelsesministeren sådan, at jeg synes, det er et af de værste ord i den økonomiske debat, der findes.
Det hænger selvfølgelig sammen med, at det er helt afgørende, at unge får en god start på arbejdslivet.
I dag er antallet af unge under 30 på offentlig forsørgelse steget til godt 100.000.
Alt for mange har mistet deres arbejde, og nogle er slet ikke kommet i gang med et arbejde.
Det kræver politisk handling, og derfor er jeg rigtig glad for, at Enhedslisten sørger for, at vi får den her debat, for vi må ikke tabe de unge på gulvet.
Der er mindst tre indsatsområder, som vi skal sætte ind på:
For det første skal vi gøre alt, hvad vi kan, for, at de unge tager en uddannelse.
Det er den bedste sikkerhed, de kan få.
Nu har vi i så mange år talt om, at 95 pct. af alle unge skal gennemføre en ungdomsuddannelse, og det er på tide, at vi sætter handling bag ordene.
Og det er virkelig en uskik, at det er blevet sådan helt almindeligt dansk at sige, at man får en uddannelse, for eksamensbeviset dumper jo ikke bare sådan ned oppe fra himlen, nej, det kræver, at man hænger i for at gennemføre.
Jeg kommer altid sådan selv til at bide mig lidt i læben, fordi jeg er lige ved at sige, at unge får en uddannelse, men jeg tror faktisk, det gør en forskel, at vi i hvert fald herinde holder hinanden op på, at det handler om, at de unge skal gennemføre en uddannelse.
Det gælder jo ikke mindst vores erhvervsuddannelser.
Jeg vil gerne være med til at skabe begejstring for vores erhvervsuddannelser, og jeg er især optaget af, om vi kan udbrede de her skillsmesterskaber, for man kan jo ikke lade være med at blive fascineret af de dygtige tømrere og SOSU-assistenter, når man oplever dem.
Vi skal også kigge på, om vi giver de unge en chance for at blive afklaret på, hvad de vil, inden de skal vælge, og vi må se på, om vi kan styrke fællesskabet på vores erhvervsskoler, fordi vi jo alle sammen godt ved, at det er, når man føler sig forpligtet af nogle, det også bliver lidt sjovere og lidt nemmere at komme i skole.
Vi skal skaffe flere praktikpladser.
Vi har allerede gjort en stor indsats, og nu skal vi snart i gang med at skærpe uddannelsesgarantien.
Det bliver spændende at se, hvad der kommer ud af trepartsforhandlingerne, og jeg tillader mig at være ret fortrøstningsfuld.
Jeg har lige for nylig været i Vejle, hvor man har lavet et partnerskab mellem jobcenter, erhvervsskole og Dansk Byggeri for at holde hinanden op på, at man altså nu vil skaffe flere praktikpladser.
Flere og flere begynder at tage ansvar, og det er rigtig godt.
Derudover glæder jeg mig også til, at vi skal oprette en fleksibel ungdomsuddannelse for dem, der ikke passer ind i det eksisterende system.
Det vil være oplagt at bruge fleksibiliteten til at hjælpe de unge, der ikke umiddelbart er rustede og afklarede, og jeg tror, det er helt afgørende, at der bliver en gennemgående voksen, som kan vejlede og sørge for, at der er retning i det, de gør, så de ikke skal have nederlag ved at droppe ud, men føle, at de bliver hjulpet den rigtige vej.
For de lidt ældre unge er der en masse initiativer, som vi har fået nævnt her i dag – brobygningsforløb og pulje- og partnerskabsaftaler – på vej.
Så det var den første del om uddannelse.
For det andet skal vi sikre, at de unge får foden indenfor på arbejdsmarkedet.
Vi vil styrke videnpilotordningen, så vi får flere universitetsuddannede ud i mindre virksomheder, og vi lægger også op til at udvide jobrotationsordningen.
Derfor er det allervigtigste, måske, vi kan gøre for de unge, at få gang i økonomien igen, så der opstår nye job, for så bliver der også job til de unge.
Regeringens 2020-plan handler netop om, hvordan vi sikrer vækst og beskæftigelse.
Vi vil ikke bare lukke hullet, men sørge for, at vi har penge til at bygge op igen, for så bliver der både uddannelse og job til de unge.